
Forslag 
Vedr.:

DUFs arbejde for inklusion og lige adgang til Lokalforeningspuljen for alle medlemsforeningers lokale fællesskaber.
Forslagstekst:

Vi foreslår, at DUFs styrelse igangsætter et arbejde for at sikre, at alle medlemsforeningers lokale afdelinger og fællesskaber kan søge og modtage midler fra DUFs Lokalforeningspulje, herunder også de fællesskaber, der som følge af en anden juridisk organisering ikke har eget CVR-nummer og egen NemKonto.

Motivation:

DUF administrerer Lokalforeningspuljen på vegne af Slots- og Kulturstyrelsen og er i den forbindelse underlagt gældende regler og lovgivning på området. Det betyder, at DUF behandler ansøgninger og administrerer puljen inden for de rammer, der er fastlagt i lovgivningen. Kravet om CVR-nummer og NemKonto følger af lov om offentlige betalinger (LBK nr. 494 af 04.05.2023).

Det er DUF, der administrerer ordningen og skal sikre, at reglerne overholdes. Kravet om CVR-nummer og NemKonto skyldes, at DUF i forbindelse med udbetalinger fra Lokalforeningspuljen anses som en offentlig myndighed efter lov om offentlige betalinger.

Dette krav ekskluderer dog de lokale fællesskaber, som ikke selv har mulighed for at oprette CVR-nummer og NemKonto. Dermed udelukkes både SdUs foreningsliv syd for den danske grænse og formentlig også elevråd på folkeskoler og uddannelsesinstitutioner fra at søge disse værdifulde midler.

Dette er beklageligt, da disse fællesskaber i høj grad vil have gavn af at kunne styrke deres frivillige indsats og engagement i civilsamfundet gennem økonomisk støtte fra puljen.
Herved opstår der en ulige behandling af organiserede frivillige fællesskaber, hvilket vi anser for uhensigtsmæssigt og uheldigt i en demokratisk organisation som DUF, der ellers fungerer som et forbillede for deltagelse og inklusion.

Forslagsstiller(e): 
Sydslesvigs danske Ungdomsforeniger e.V.

